Къэзыпщыхьыну къалъхуар дэлъэтеинт?
Псынэ цIыкIум хым ухуешэри, зы «бжьэ» цIыкIум ем ухуешэ.
Сыт щыгъуи ахьмакъым нэхъ лъагэщ и макъыр.
Убзэм — и бзэм пылъщи щытхъур — щхьэкъэб мащIэ игъэутхъуэр!
Уи гъунэгъум я хьэ бзаджэр едзэкъамэ уи жагъуэгъу, абы къикIыркъым а хьэ бзаджэр къыпхуэхъуауэ уэ ныбжьэгъу.
ХъумпIэцIэджым щхьэкIэ сыт мо вагъуэр — ныбэ щхьэкIэ псэухэм хугущ ялъагъур!
Иужьрей зэманым гъащIэр апхуэдизкIэ псынщIащэу мэкIэрахъуэри, уи фэм укъихьэжыну хущIыхьэгъуэ бгъуэтыркъым.
Къэзыпщыхьыну къалъхуар дэлъэтеинт? Дэлъэтеякъым. Ауэ, лъагэIуэу дэпщейри, вырвырву къелъэтэхащ!
Къэвэрейхэм, гува-щIэхами, дагъэунэхъунущ: дунейр къызэриухуэрэ я жьэр ямыгъэувыIэу ар щIэх дыдэу къэкъутэжыну траIуэ!
НэгъуэщIхэм я IуэхущIафэр зыгъэлъахъшэр езыр губзыгъэрэ и IуэхущIафэр нэхъ лъагэу игъэIуну хущIэкъуу аркъудейщ.
Псэр нэхъ жьгъеиху, и фэм икIыну, и щхьэ елъэжыну хуожьэ — уардэу закъыщигъэхъуну хэтщ.
Пэжыр къэплъыхъуэу нэхъ куууэ ептIыхыху — зыгуэрхэм мащэ къазэрыхуэптIыр гурыIуэгъуэщи — зэзэмызэ нэхъ мыхъуми, уи щхьэр къэIэт, къыдэбдзеяр къыптратхъуэжыну ухуэмеймэ.
Хьэту Пётр.
